La Delegació de Turisme participa en l'edició en línia de la Fira de les Comarques
17 de setembre 2020

![Imagen 1](/media/fzply4yh/75-firadelescomarques2020.jpg)

La Delegació de Turisme de l'Ajuntament de Sagunt participarà en la Fira de les Comarques, organitzada pel Patronat de Turisme de València. Durant este cap de setmana, des de demà divendres 18 fins al diumenge 20 de setembre, se celebrarà en línia davall el lema ‘Visitem València’, així com la inauguració que serà hui a les 11 hores i que pot seguir-se en directe.

Sagunt participarà en esta fira en l'agenda “one to one” basada en reunions amb tour operadors i agents turístics, en la gimcana de la província i diferents empreses del municipi presentaran els seus productes experiencials, com ara Quiero Cultura, Celia Peris Visitas Guiadas, Explora Sagunto, La Llar dels Déus amb els tallers romans i les jornades de arqueogastronomía, i Bodegas Ferri amb tastes.

La regidora de Turisme, Natalia Antonino, ha assegurat que esta fira «**és una oportunitat per a oferir els nostres productes turístics a tour operadors tant nacionals com internacionals, així com convidar a descobrir els turistes més pròxims esta joia patrimonial, gastronòmica i natural, que és Sagunt, una ciutat que es viu tot l'any**».

El Patronat de Turisme de València ha organitzat esta nova edició de la ja tradicional fira que, per primera vegada a causa de la situació provocada per la covid-19, serà en línia a través de [www.firacomarques.com](http://www.firacomarques.com/). El certamen acollirà la participació d'un total de 48 empreses turístiques i 58 destins de la província i comptarà amb la col·laboració de Turisme Comunitat Valenciana i la Fundació VisitValència.

Per la seua banda, el diputat de Turisme, Jordi Mayor, ha destacat que esta edició «**dóna continuïtat al certamen que cada any organitzem en la Plaça de Bous de València, però adaptant-lo a les actuals circumstàncies sociosanitàries, donant-nos suport en la tecnologia i seguint el model aplicat a alguns esdeveniments que ja s'han celebrat davall este format**». Major ha afirmat que es tracta d'una proposta «**nova i adaptada al moment que vivim, que perseguix contribuir a la reactivació del sector turístic i l'economia de la nostra província, incentivant el turisme de proximitat de cara a la tardor i l'hivern**».

La fira oferirà activitats addicionals com a actuacions musicals i demostracions gastronòmiques en directe via streaming, una gimcana turística amb sorteig de premis per als participants, presentacions de productes i destins, així com la possibilitat de participar com a professional en reunions privades a través de la plataforma amb la col·laboració de la Confederació Espanyola d'Agències de Viatges (CEAV), durant els dies 17 i 18 de setembre, mitjançant sistema d'agenda de reunions de treball “one to one”, en la qual la Turisme Sagunt atendrà els agents turístics que ho sol·liciten.

La web [www.firacomarques.com](http://www.firacomarques.com/) recollirà les propostes turístiques dels diferents destins, estructurades per comarques, i les de les empreses dedicades a l'activitat turística en el territori valencià, segons la seua tipologia, és a dir, Turisme Actiu/Naturalesa, Turisme Cultural/Patrimoni i Turisme Gastronòmic.

En esta ocasió, ValènciaTurisme convidarà el públic a conéixer i recórrer el territori valencià, a gaudir de les múltiples experiències turístiques que oferix i a sol·licitar informació detallada sobre estes per a planificar pròximes escapades d'un o diversos dies per la província, o fins i tot reservar experiències i productes turístics mitjançant WhatsApp o correu electrònic, visualitzar vídeos de promoció de múltiples destins, descarregar fullets, plans i catàleg, etc., i tot a través de l'ordinador, tauleta o telèfon mòbil.​

*   [](http://www.facebook.com/sharer.php?u=https://aytosagunto.es/va/actualitat/la-delegacio-de-turisme-participa-en-l-edicio-en-linia-de-la-fira-de-les-comarques/ "Facebook")
*   [](http://twitter.com/share?url=https://aytosagunto.es/va/actualitat/la-delegacio-de-turisme-participa-en-l-edicio-en-linia-de-la-fira-de-les-comarques/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-delegacio-de-turisme-participa-en-l-edicio-en-linia-de-la-fira-de-les-comarques/ "Linked In")
*   [](mailto:?body=https://aytosagunto.es/va/actualitat/la-delegacio-de-turisme-participa-en-l-edicio-en-linia-de-la-fira-de-les-comarques/)